Die Tafelberg Nasionale Park is 'n natuurreservaat op die Kaapse Skiereiland by Kaapstad, Suid-Afrika. Die park wat in 1998 gestig is, beslaan die Tafelberg-bergreeks, wat van Seinheuwel in die noorde strek tot by Kaappunt, en die see en kus van die skiereiland. Die nou stukkie land word omsluit deur die Atlantiese Oseaan aan die westekant en die warmer Valsbaai aan die oostekant. Die park is ryk aan plant- en dierelewe insluitend die Kaapse fynbos. Die park is uniek in die sin dat dit geheel en al in 'n stedelike gebied geleë is. Dit is ook ryk aan historiese en kultuurskatte. Die park is grotendeels vrylik toeganklik en toegangsfooie is slegs op drie plekke betaalbaar, naamlik by Kaap die Goeie Hoop, Boulders en Silwermyn. Die park beslaan 25 000 hektaar en daar word beoog om nog 5 000 hektaar by die park te voeg. Tydens die vestiging daarvan is die park gefinansier deur die Global Environmental Facility (GEF) in Washington wat betaal het vir vestiging van die park en die uitroei van uitheemse indringerplante. 'n Ander bron van finansiering was die Franse Fonds français pour l'environnement mondial (FFEM).